CELEX: 32015D0128(01)
Language: bg
Date: 2015-01-26 00:00:00
Title: Решение на Комисията от 26 януари 2015 година за учредяване на експертна група „Съвместен форум на ЕС по трансферното ценообразуване“

28.1.2015   
            
            
               BG
            
            
               Официален вестник на Европейския съюз
            
            
               C 28/5
            
         РЕШЕНИЕ НА КОМИСИЯТА
   от 26 януари 2015 година
   за учредяване на експертна група „Съвместен форум на ЕС по трансферното ценообразуване“
   (2015/C 28/05)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               Срокът на действие на Решение 2011/C 24/03 на Комисията (1), с което бе учреден Съвместният форум на ЕС по трансферното ценообразуване, изтича на 31 март 2015 г.
            
         
               (2)
            
            
               Предвид значението на данъчната страна на трансферното ценообразуване за функционирането на вътрешния пазар, положителния опит от оказаната на Комисията помощ и предоставените ѝ консултации от Съвместния форум на ЕС по трансферното ценообразуване и нуждата на Комисията да разполага и за в бъдеще с такъв орган, с цел постигане на по-единно прилагане на правилата за трансферно ценообразуване в Съюза, е необходимо да се учреди нов Съвместен форум на ЕС по трансферното ценообразуване и да се определят задачите и структурата му.
            
         
               (3)
            
            
               Съвместният форум на ЕС по трансферното ценообразуване следва да подпомага и консултира Комисията по данъчни въпроси, свързани с трансферното ценообразуване.
            
         
               (4)
            
            
               Съвместният форум на ЕС по трансферното ценообразуване следва да е съставен от експерти от правителствения и неправителствения сектор в областта на трансферното ценообразуване. Желателно е също така да е възможна замяната на членовете с цел да се поддържа балансирано представяне на различните експертни области и сфери на интереси.
            
         
               (5)
            
            
               Следва да бъдат установени правила относно разкриването на информация от членовете на Съвместния форум на ЕС по трансферното ценообразуване.
            
         
               (6)
            
            
               Личните данни следва да се обработват в съответствие с разпоредбите на Регламент (ЕО) № 45/2001 на Европейския парламент и на Съвета (2).
            
         
               (7)
            
            
               Решение 2011/C 24/03 следва да бъде отменено.
            
         
               (8)
            
            
               Целесъобразно е да се определи срок за прилагането на настоящото решение,
            
         РЕШИ:
   Член 1
   Предмет
   С настоящото се учредява експертна група „Съвместен форум на ЕС по трансферното ценообразуване“, наричана по-долу „Форумът“.
   Член 2
   Задача
   Задачите на Форума са:
   
               а)
            
            
               да създаде среда, в която експерти от деловите среди, гражданското общество и националните данъчни администрации могат да обсъждат проблемите на трансферното ценообразуване, които затрудняват трансграничната икономическа дейност в Съюза;
            
         
               б)
            
            
               да предоставя консултации на Комисията по данъчните въпроси във връзка с трансферното ценообразуване;
            
         
               в)
            
            
               да подпомага Комисията в намирането на практически решения, съвместими с Насоките на ОИСР за трансферното ценообразуване за многонационалните предприятия и данъчните администрации.
            
         Член 3
   Консултации
   1.   Комисията може да се консултира с Форума по всеки въпрос относно трансферното ценообразуване.
   2.   Председателят на Форума може да посъветва Комисията да се консултира с Форума по определен въпрос.
   Член 4
   Членство — определяне
   1.   Членове на Форума са данъчните администрации на държавите членки и 18 организации (3).
   2.   Данъчната администрация на всяка държава членка назначава един представител във Форума, който е държавен служител, занимаващ се с въпросите на трансферното ценообразуване.
   3.   Организациите се определят от генералния директор на ГД „Данъчно облагане и митнически съюз“ и се избират сред организации, които са отговорили на специална покана за представяне на кандидатури и които са определили за свои представители експерти с подходяща квалификация.
   4.   Организациите, посочени като подходящи за членство без да бъдат определени, могат да бъдат включени в резервен списък, който Комисията може да използва в случаите на замяна на членове.
   5.   Организациите се определят за срок от две години. Те изпълняват функциите си, докато не бъдат заменени или до изтичане на техния мандат. Мандатът им може да бъде подновяван.
   6.   Организациите могат да се заменят до края на мандата им във всеки от следните случаи:
   
               а)
            
            
               при оттегляне на организацията;
            
         
               б)
            
            
               когато организацията вече не е в състояние да участва ефективно в работата на Форума;
            
         
               в)
            
            
               когато това е желателно с цел да се поддържа балансирано представяне на различните експертни области и сфери на интереси.
            
         7.   Имената на организациите се публикуват в Регистъра на експертните групи към Комисията и другите подобни организации (наричан по-долу „регистърът“) и на специален уебсайт.
   8.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Функциониране
   1.   Генералният директор на ГД „Данъчно облагане и митнически съюз“ назначава председателя на Форума. Документите за заседанията се изготвят под отговорността на председателя, в консултация с представителя на Комисията.
   2.   Със съгласието на представителя на Комисията Форумът може да учредява подгрупи за проучване на конкретни въпроси въз основа на задание, определено от Форума. Тези подгрупи се разпускат веднага след изпълнението на мандата си.
   3.   Представителят на Комисията може да покани ad hoc външни експерти или наблюдатели, които имат специална компетентност по въпрос от дневния ред, за участие в работата на Форума или на дадена подгрупа. Освен това представителят на Комисията може да предоставя статут на наблюдател на лица, на организации, определени в правило 8, точка 3 от Хоризонталните правила за експертните групи (4), на страни кандидатки и на ОИСР.
   4.   Членовете на Форума и техните представители, както и поканените експерти и наблюдатели, спазват задълженията за професионална тайна, определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом на Комисията (5). При неспазване на тези задължения Комисията може да предприеме съответните мерки.
   5.   В общия случай заседанията на Форума и на неговите подгрупи се провеждат в сгради на Комисията. Комисията осигурява секретарските услуги. Други длъжностни лица на Комисията, проявяващи интерес към разискванията, могат да присъстват на заседанията на Форума и на неговите подгрупи.
   6.   Форумът приема свой процедурен правилник въз основа на стандартния процедурен правилник за експертните групи.
   7.   Комисията публикува всички съответни документи за извършените от Форума дейности (като дневен ред, протоколи и мнения на участниците) направо в регистъра или чрез връзка от регистъра към специализиран уебсайт, на който тези документи могат да бъдат намерени. Допускат се изключения при публикуването, когато оповестяването на даден документ би засегнало защитата на обществени или частни интереси съгласно разпоредбите на член 4 от Регламент (ЕО) № 1049/2001 на Европейския парламент и на Съвета (6).
   Член 6
   Разходи за заседанията
   1.   Участниците в дейностите на Форума не получават възнаграждение за извършваната от тях работа.
   2.   Пътните и, в съответните случаи, дневните разходи на участниците в дейностите на Форума се възстановяват от Комисията в съответствие с действащите в Комисията разпоредби.
   3.   Тези разходи се възстановяват в рамките на наличните бюджетни кредити, разпределени по годишната процедура за разпределение на ресурсите.
   Член 7
   Отмяна
   Решение 2011/C 24/03 се отменя.
   Член 8
   Приложимост
   Настоящото решение се прилага до 31 март 2019 г.
   
      Съставено в Брюксел на 26 януари 2015 година.
      
         
            За Комисията
         
         Pierre MOSCOVICI
         
            Член на Комисията
         
      
   
   
      (1)  Решение 2011/C 24/03 на Комисията от 25 януари 2011 година за учредяване на експертна група „Съвместен форум на ЕС по трансферното ценообразуване“ (ОВ C 24, 26.1.2011 г., стр. 3).
   
      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (3)  Организации в широк смисъл, включително търговски дружества, асоциации, неправителствени организации, синдикати, университети, изследователски институти, агенции на Съюза, органи на Съюза и международни организации.
   
      (4)  Рамка за експертните групи на Комисията: хоризонтални правила и публичен регистър, C(2010) 7649 окончателен.
   
      (5)  Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1).
   
      (6)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). [Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.]